Horecký, Ján, minister školstva, vedy, výskumu a športu SR (2022-10-20):
Vážený pán poslanec, ďakujem za vašu otázku. Ako sme už spomínali predtým, v utorok to boli dva týždne, čo som nastúpil do funkcie ministra a naozaj som tam neprišiel na tento rezort kúriť a svietiť, ale naopak, robiť všetko pre to, aby sa školstvo na Slovensku posunulo do 21. storočia. Mal som zároveň to šťastie, že na ministerstve som našiel veľa šikovných ľudí, ktorí majú rovnaké zapálenie pre tento dlho očakávaný a potrebný posun a, samozrejme, som so sebou priniesol ďalších odborníkov. Pán poslanec, týmto vám aj opätovne ďakujem za prácu, ktorú ste na rezorte počas svojho pôsobenia vo funkcii ministra urobili. Našou snahou je pokračovať v dobre rozbehnutej práci a koncepčne ju viesť ďalej. Práce na curricule sa, samozrejme, nezastavili, pokračujú v súlade s plánom obnovy a odolnosti a strategickými dokumentmi a cieľmi rezortu. Tragédia, ktorá sa udiala minulý týždeň, je bezprecedentná a všetkých nás hlboko zasiahla. O to viac, že ju sprevádza napätie na všetkých úrovniach, polarizácia, ku ktorej dochádza od ulíc až po najvyššie miesta. Deti a mladí ľudia jednoducho len zrkadlia reakcie našej spoločnosti, okrem toho, že si nesú aj vlastné traumy z náročného času, ktorý prežívali. Ich názory sa ešte len tvoria, hľadajú svoje miesto, snažia sa začleniť. Tie veci, ktoré predchádzali tej dvojnásobnej vražde a následnej sebevražde, sú vám známe. Dva roky covidu, dištančné vzdelávanie, sociálna izolácia v ich rozvoji zanechali veľmi výraznú stopu. Trauma z vojny na Ukrajine, často im chýbal priestor na diskusiu o svojich názoroch, chýbal im priestor v reálnom svete. Nehovorím, že to, aká je situácia dnes, je vinou len pandémie. Naši žiaci v niektorých oblastiach dlhodobo majú výsledky, ktoré zaostávajú za úrovňou, ktorú by sme chceli dosiahnuť aspoň s krajinami OECD. Napríklad v testovaní gramotnosti PISA. Osobitne nízka je úroveň gramotnosti v oblastiach globálneho vzdelávania. To je veľmi hrubo a úsporne zhrnutý východiskový stav. A ako viete, spôsob vyučovania prejde zmenou. Napokon aj vy ste na tom začali pracovať. Aktuálne odborné tímy NIVAM-u a ministerstva školstva pracujú na príprave nových štandardov základného vzdelávania. Hlavným cieľom curriculárnych zmien bude presun ťažiska vzdelávania z odovzdávania vedomostí na rozvoj kompetencií žiakov, ku ktorým budú žiaci vedení naprieč všetkými vzdelávacími oblasťami. Medzi tieto kompetencie v oblasti osobnostného rozvoja patria okrem iného aj etické konanie, schopnosť riešiť problémy, kriticky myslieť, spolupracovať, byť solidárny, proaktívne komunikovať, vyhodnocovať rôzne zdroje informácií a podobne. Plánované zmeny v obsahu a forma vzdelávania budú reflektovať aj tzv. hodnotové témy vrátane primeranej vzťahovej a sexuálnej výchovy. Táto téma sa v obsahu posilní dvomi spôsobmi. Stane sa súčasťou spomínaných vzdelávacích štandardov, vzdelávacích oblastí a taktiež sa premietne aj do tvorby učebných zdrojov, učebníc, didaktických prostriedkov, ktoré budú k dispozícii pedagogickým zamestnancom škôl, rôznych zriaďovateľov s rešpektom k ich voľbe spôsobu realizovania štátno-vzdelávacieho programu vlastnou cestou školských vzdelávacích programov. Obsahovo sa pri tejto téme zameriavame najmä na vytvorenie inkluzívneho prostredia. Napokon v svojom prístupe k deťom neskúmame a nepristupujeme k nim podľa toho, aký je ich sociálny, ekonomický, etnický, rasový pôvod alebo sexuálna orientácia, pohlavie alebo ďalšie rozdiely. A to všetko s cieľom na posilnenie bezpečia a ochrany pred zneužívaním a šikanou vrátane tej, ktorá sa odohráva v online priestore na princípe zodpovedného a informovaného rozhodovania o vlastnom správaní a rešpektovaní rozhodnutia druhých osôb.